Sósíalistaflokkur Antonios Costa, forsætisráðherra Portúgals, tryggði sér nokkuð óvænt meirihluta þingsæta í kosningum í landinu í gær. Flokkar sem teljast lengst til hægri á pólítíska litrófinu bættu við sig fylgi.
Sósíalistaflokkurinn hefur eftir kosningarnar 117 af 230 sætum portúgalska þingsins og Costa þarf því ekki lengur að reiða sig á stuðning tveggja minni flokka á vinstri vængnum, Vinstri blokkarinnar og Kommúnista.
Þegar úrslitin lágu fyrir kvaðst Costa fullur þakklætis fyrir traustið sem honum er sýnt í ljósi þess að hann hefði þegar gegnt embætti í sex ár og tvö þeirra í fordæmalausri baráttu við heimsfaraldur.
Antonio Costa að þakka stuðninginn á portúgölsku
Efna varð til kosninga eftir að Sósíalistar misstu stuðning vinstri flokkanna tveggja við atkvæðagreiðslu um fjárlagafrumvarp Costas í október. Báðir flokkarnir töpuðu fylgi í kosningunum nú. Þrátt fyrir að stjórnmálaskýrendur hefðu spáð því að mjótt yrði á munum náðu helstu keppinautarnir, Sósíaldemókratar aðeins 71 einum þingmanni.
Þjóðernissinnaði flokkurinn Chega stórjók fylgi sitt, fékk tólf menn kjörna, og hefur á að skipa þriðja fjölmennasta þingflokknum. Frá 2019 hefur flokkurinn haft einn þingmann og Andre Ventura, formaður hans heitir nú kröftugri stjórnarandstöðu.
